Shoprite-transaksie: Wiese 0, aandeelhouers 1 | Netwerk24
Shoprite-transaksie: Wiese 0, aandeelhouers 1
Deur Nellie Brand-Jonker 03 Junie 2019 16:15
Christo Wiese is tans die grootste aandeelhouer in die Shoprite-groep. Foto: Getty Images
Shoprite het einde Februarie die eerste keer aangekondig hy beoog om die spesiale stemaandele wat Wiese se maatskappy Thibault Square hou, te kanselleer.
In April is meer besonderhede gegee wat getoon het 20 miljoen gewone aandele gaan teen R3,3 miljard aan Wiese se ander maatskappy Titan Premier uitgereik word om die stemaandele van Thibault te koop. Dit sou Shoprite dan ingevolge sy akte van oprigting die reg gee om die spesiale stemaandele te kanselleer. Titan, Thibault en verwante partye sou nie kon stem oor die transaksie nie.
Netwerk24 het onlangs berig oor die groot teenkanting teen die transaksie.
Een van die opskortende voorwaardes van die transaksie was dat aandeelhouers wat daarteen sou stem, teen 31 Mei Shoprite skriftelik daarvan moes verwittig. As dit meer as 15% van die ander aandeelhouers beloop het, kan die transaksie nie voortgaan nie.
Volgens Shoprite se direksie was dit in belang van goeie korporatiewe bestuur om selfs verder te gaan as wat die vereistes vir 'n spesiale resolusie is.
Shoprite het in 'n verklaring gesê hy het die aandeelhouers van meer as twee derdes van sy gewone aandele omvattend gekonsulteer.
Volgens hom het hy "breë ondersteuning in beginsel vir die kansellering van die spesiale stemaandele" gekry.
Ten spyte daarvan het meer as 15% van die aandeelhouers hom verwittig hulle gaan nie ten gunste van die transaksie stem nie.
Dit kan beteken, soos ontleders al vir Netwerk24 gesê het, hulle keur die besluit om die aandele te kanselleer goed, maar die prys is te hoog.
Die ooreenkoms tussen Shoprite, Thibault en Titan wat in April oor die voorgestelde transaksie gesluit is, is op 3 Junie gekanselleer.